**ELŐTERJESZTÉS**

**Szombathely Megyei Jogú Város Közgyűlésének 2019. március 13-i ülésére**

**Javaslat a közpénzen fenntartott városi média által a lakosság objektív tájékoztatásának megteremtésével, városi lap újraindításával kapcsolatban meghozott 11/2019. (II.28.) Kgy. sz. határozat ismételt megtárgyalására**

A Tisztelt Közgyűlés a 2019. február 28-i ülésén a 11/2019. (II.28.) Kgy. sz. határozatában az alábbi döntéseket hozta:

1. A Közgyűlés Lovass Tibort, a Szombathelyi Médiaközpont Kft. ügyvezetőjét a Polgári Törvénykönyvről szóló 2013. évi V. törvény 3:25. § (2) bekezdése alapján 2019. március 1. napjával ügyvezetői tisztségéből visszahívta.
2. A Közgyűlés a Szombathelyi Médiaközpont Kft. ügyvezetőjének 2019. március 1. napjától 2021. február 28-ig terjedő időtartamra Halmágyi Miklóst választotta meg munkaviszony keretében, havi bruttó 600 000,- Ft díjazás ellenében. Az ügyvezető egyéb juttatásai a Közgyűlés által jóváhagyott mindenkori hatályos Javadalmazási Szabályzat alapján kerültek megállapításra.
3. A Közgyűlés elhatározta a városi hetilap újraindítását. A Közgyűlés felkérte a polgármestert, valamint a Szombathelyi Médiaközpont Kft. ügyvezetőjét, hogy a következő Közgyűlésre dolgozza ki és terjessze be a városi hetilap újraindításának gazdasági és szakmai feltételrendszerét a Szombathelyi Médiaközpont Kft. keretein belül, valamint városi média objektív és pártatlan működtetésének garanciáit.

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 68. § (1) bekezdése szerint, amennyiben a polgármester a képviselő-testület döntését a helyi önkormányzat érdekeit sértőnek tartja, ugyanazon ügyben – a képviselő-testület önfeloszlatásáról szóló, valamint a 70. § (1) bekezdésében meghatározott ügyben hozott döntése kivételével – egy alkalommal kezdeményezheti az ismételt tárgyalást. A kezdeményezés az ülést követő 3 napon belül nyújtható be. Előző jogszabályi felhatalmazás alapján a fenti döntés ismételt tárgyalását kezdeményeztem 2019. március 3-án, figyelemmel arra, hogy azt Szombathely Megyei Jogú Város Önkormányzata érdekeit sértőnek tartom az alábbiak miatt.

Lovass Tibor úr az egyik legelismertebb helyi televíziós szakember Magyarországon, akit a Helyi Televíziók Országos Egyesülete – amely szervezet közleményben tiltakozott a döntés ellen, kérve annak mielőbbi visszavonását – 2016. novemberében nagyon nagy többséggel választott meg elnöknek, fél évvel korábban pedig az egyesület életműdíjával is kitüntették. A 90 magyarországi helyi televíziós műhelyt tömörítő Helyi Televíziók Országos Egyesülete (HTOE) közössége is mély megdöbbenéssel értesült a döntésről, amelyre véleményük szerint a magyarországi helyi televíziózás több mint harminc éves történetében még nem volt példa. Véleményem szerint – hasonlóan a HTOE álláspontjához – Lovass Tibor szakmaisága, elfogulatlansága, a helyi televíziózás iránti mérhetetlen szenvedélye és a nézők felé tanúsított határtalan tisztelete megkérdőjelezhetetlen.

Fentiek mellett az új ügyvezető anélkül került kinevezésre, hogy a közgyűlés ismerné az ügyvezető szakmai, pénzügyi elképzeléseit, terveit a Médiaközpont vezetése tekintetében.

Tájékoztatom a Tisztelt Közgyűlést arról, hogy az Mötv. 68.§ (1) bekezdése alapján a kezdeményezésről a képviselő-testület a benyújtás napjától számított tizenöt napon belül minősített többséggel dönt. A döntést addig végrehajtani nem lehet, amíg arról a képviselő-testület a megismételt tárgyalás alapján nem dönt.

A szakma által is magas színvonalúként elismert munkát végző Lovass Tibor ügyvezető úr visszahívása, valamint a televíziózás terén tapasztalattal nem rendelkező új ügyvezető kinevezése sérti önkormányzatunk érdekeit, ezért javasolom, hogy a 11/2019. (II.28.) Kgy. számú határozatát a Tisztelt Közgyűlés vonja vissza.

**Szombathely, 2019. március 13.**

 **/: Dr. Puskás Tivadar :/**

**HATÁROZATI JAVASLAT**

**…../2019. (III.13.) Kgy. sz. határozat**

Szombathely Megyei Jogú Város Közgyűlése a 11/2019. (II.28.) Kgy. sz. határozatát visszavonja.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 (a végrehajtásért: Lakézi Gábor, a Városüzemeltetési Osztály vezetője)

**Határidő:** azonnal